# Cuixític meridional

El cuixític meridional (també conegut com a llengües del Rift) constitueix una de les branques principals en què es divideixen les llengües cuixítiques i que comprèn dins seu l'aasáx, l'alagwa, el burunge, el dahalo, el gorowa, l'iraqw i el kw'adza (aquest últim extingit), totes llengües pròpies del territori de l'actual estat de Tanzània.

## Composició de la branca cuixítica meridional

Són set els idiomes generalment inclosos, sense agrupaments ni subdivisions interns, dins el conjunt de les llengües cuixítiques del sud:
* aasáx
* alagwa
* burunge
* dahalo
* gorowa
* iraqw
* kw'adza
El dahalo, única llengua amb clics del grup, mostra trets divergents respecte de la resta de membres de la branca que indiquen un allunyament del patró cuixític, si bé el seu origen sud-cuixític resta recognoscible. D'altra banda, la llengua híbrida mbugu (o ma'a) té arrels parcials en una llengua cuixítica meridional no identificada.
La proposta de Hetzron (1980) i Ehret (1995) de considerar aquestes llengües cuixítiques del sud part del cuixític oriental de les Terres Baixes xoca amb l'actual mancança de reconstruccions que permetin descartar la possibilitat que les coincidències lèxiques no siguin mers manlleus. La gran divergència que presenten els vocabularis d'ambdós grups podria derivar-se, emperò, d'una relexificació parcial de les llengües cuixítiques del Rift arran del seu contacte amb llengües khoisan, relexificació de la qual tant l'alta freqüència de les africades ejectives /ts'/ i /tɬ'/ (superior a la de les pulmonars com ara /p, f, w, ɬ, x/) com els clics del dahalo podrien ser testimonis.

## Bibliografia

* Blažek, Václav (2005) "Current progress in South Cushitic Comparative Historical Linguistics", Folia Orientalia 42, nº 1, 177-224.
* Ehret, Christopher (1980) The Historical Reconstruction of Southern Cushitic Phonology and Vocabulary, Kolner Beitrage zur Afrikanistik, Reimer Verlag.
* Kießling, Roland (1995) "Verbal Inflectional Suffixes in the West Rift Group of Southern Cushitic", in Cushitic and Omotic Languages, C. Griefenow-Mewis i R. M. Voigt (eds.). Colònia: 59-70.
* Kießling, Roland (2000) "Some salient features of Southern Cushitic (Common West Rift)", Lingua Posnaniensis 42: 69-89
* Kießling, Roland (2001) "South Cushitic links to East Cushitic", in New Data and New Methods in Afroasiatic Linguistics - Robert Hetzron in memoriam, Andrzej Zaborski (ed.). Wiesbaden: Harrassowitz, 95-102.
* Kießling, Roland (2002) "Wille, Initiierung und Kontrolle: zur Morphosemantik von Experiensverben im Südkuschitischen", in Aktuelle Forschungen zu afrikanischen Sprachen (Tagungsband des 14. Afrikanistentags), Theda Schumann, Mechthild Reh, Roland Kießling i Ludwig Gerhardt (eds.). Colònia: Rüdiger Köppe, 171-192.
* Kießling, Roland (2003) "Infix genesis in Southern Cushitic", in Selected Comparative-Historical Afrasian Linguistic Studies in memory of Igor M. Diakonoff, Lionel M. Bender, Gabor Takacs i David Appleyard (eds.). Múnic: Lincom, 109-122.
* Kießling, Roland (2004) "Tonogenesis in Southern Cushitic (Common West Rift)", in Stress and Tone – the African Experience, Rose-Juliet Anyanwu (ed.), Frankfurter Afrikanistische Blätter 15: 141-163.
* Roland Kießling and Maarten Mous (2003) The Lexical Reconstruction of West-Rift (Southern Cushitic).